**2024.**

**Kozmutza Flóra Óvoda, Általános Iskola, Szakiskola, Kollégium, Egységes Gyógypedagógiai Módszertani Intézmény**

**Kollégiumi**

**pedagógiai program**

****

**Tartalom**

[**1. A Kollégium nevelési alapelvei, értékei, célkitűzései 3**](#_Toc49940160)

[**2. A tanulók életrendje, tanulása, szabadideje szervezésének pedagógiai elvei 4**](#_Toc49940161)

[**3. A tanulók fejlődését, tehetséggondozását, felzárkóztatását, pályaválasztását, önálló életkezdését segítő tevékenységek, elvek: 5**](#_Toc49940162)

[**4. A teljes körű egészségfejlesztéssel összefüggő feladatok 6**](#_Toc49940163)

[**5. A hátrányos helyzetű tanulóknak szervezett felzárkóztató, tehetséggondozó, társadalmi beilleszkedést segítő foglalkozások terve 7**](#_Toc49940164)

[**6. A közösségi élet fejlesztésének módszerei, eszközei, a művelődési és sportolási tevékenység szervezésének elvei 8**](#_Toc49940165)

[**7. A gyermek- és ifjúságvédelemmel összefüggő tevékenység 9**](#_Toc49940166)

[**8. A kollégium hagyományai és továbbfejlesztésének terve 9**](#_Toc49940167)

[**9. Az iskolával, a szülővel való kapcsolattartás és együttműködés formái 10**](#_Toc49940168)

[**10. Egészségnevelési és környezeti nevelési elvek, programok, tevékenységek 10**](#_Toc49940169)

„*Ha a gyerekek toleráns légkörben élnek,*

*Megtanulnak türelmesnek lenni.*

*Ha a gyerekek bátorítva élnek,*

*Megtanulnak bízni.*

*Ha a gyerekek dicsérve élnek,*

*Megtanulják az igazságosságot.*

*Ha a gyerekek biztonságban érzik magukat,*

*Megtanulnak hittel élni.*

*Ha a gyerekek megerősítve élnek,*

*Megtanulják magukat szeretni.*

*Ha a gyerekek elfogadva és barátságban élnek,*

*Megtanulják megtalálni a szeretetet a világban!„*

*(Dorothy Law Holte: Egy élet a kezedben)*

Gyógypedagógiai intézményünk – *benne a kollégium is* –önmeghatározását, a szakmai alapdokumentum szerint ellátott feladatainkat, az intézmény tárgyi, személyi feltételeit, a tanulónépességünk szociológiai helyzetképét és a pedagógiai program törvényi hátterét a pedagógiai program *(iskolai nevelési program)* tartalmazza.

Az ott megfogalmazott nevelő-oktató munka pedagógiai alapelvei, céljai, feladatai, eszközei, eljárásai a különféle feladat ellátási helyekhez szervesen kapcsolódó kollégium életét is alapvetően meghatározza.

**1. A Kollégium nevelési alapelvei, értékei, célkitűzései**

**Alapelvei**

* az alapvető erkölcsi normák betartása,
* a tanulók iránti felelősség, bizalom, segítőkészség, szeretet és tapintat,
* az alapvető emberi és szabadságjogok, a gyermekeket megillető jogok érvényesítése,
* nemzeti és európai nevelési elvek alkalmazása,
* az egyéni és életkori sajátosságok, képességek, a sajátos nevelési igény figyelembevétele,
* építés a tanulók öntevékenységére, önszerveződő képességére,
* a szülőkkel és a kapcsolódó intézménnyel való konstruktív együttműködés,
* a nemzetiségi azonosságtudat tiszteletben tartása, fejlesztése.

**Értékei**

A pedagógiai környezet minden eleme tartalmazza az értékkövető funkciót. Értéket közvetít a gyógypedagógus, tanár, a nevelőmunkát segítő munkatársak, minden intézményi dolgozó, akinek személyiségjegyei és tulajdonságai eleve értékhordozó tényezők. A kollégiumi életben, a tanulók otthon-jellegű együttélésében is találunk felhasználható nevelési értékeket. A kollégiumi csoportok, közösségek tagjainak kapcsolatrendszere, egymáshoz való viszonya ugyancsak értékhordozó tényezők, csakúgy, mint a kollégium épületrészek, a szobák, a mikro- és makrokörnyezet, a kollégium hagyományai és a régen végzett tanítványaink, kollégisták is, akik vissza-visszajárnak rendezvényeinkre *(farsang, osztálytalálkozó, egyéb rendezvények).* Egyik jelszavunk, hogy értékekkel, értékekre nevelünk. Értékrendszerünk ismertetésénél két szempont vált meghatározóvá: a NAT-ban felsorolt képviselendő értékék és a nevelői *(emberi)* tapasztalataink során kialakult és magunkénak vallott értékek az értelmileg akadályozott gyermekek, tanulók kollégiumi nevelése vonatkozásában. A két halmaz helyenként fedi egymást, ezért nem is határolhatók el élesen egymástól.

**A kollégiumi nevelés célkitűzései**

Az értelmileg akadályozott gyermekeket ellátó kollégium olyan meghatározó, sajátos nevelési színtér, amely pedagógiai célkitűzésének megvalósításában az óvodával, iskolával szoros együttműködést igényel.

Feladata, a bemenet szabályozott intézmény keretein belül, mindazon gyermekek, tanulók részére biztosítani a családias nevelést, otthonpótló szerepet, melyek szülői kérésre a kollégiumi ellátást igénylik a lakóhely távolsága vagy gyermekvédelmi indokoltsággal.

Céljaink eredményes megvalósítása érdekében a kollégiumi nevelőtanárok *(lehetőség szerint gyógypedagógusok)* szoros kapcsolatot tartanak fenn az iskola pedagógusaival, a családdal és a nevelőszülőkkel, valamint különböző intézményekkel, egyéb támogatókkal. A kollégiumban dolgozók nagy hangsúlyt fektetnek a családi kapcsolatok ápolására, erősítésére. Különösen fontos e téren a szerepük – *kapocs az óvoda, iskola és a szülő között* –, mivel heti rendszerességgel ők adják haza illetve fogadják a gyermekeket.

Személyes példamutatással törekszenek a tanulókban kialakítani a munkához való tudatos viszonyt, a munkához szükséges pozitív szemléletet, értékrendet a minél önállóbb felnőtt életük érdekében.

Az intézményünk működési specifikumából (intézménnyel egybeszervezett kollégium) adódóan a bejáró neveltjeink napközis ellátását a délutáni kollégiumi foglalkozások keretein belül valósítjuk meg.

A kollégiumban folyó pedagógiai munka során a délelőtti tanítási órákra építve a tanulók sajátos nevelési igényeit figyelembe véve a kulcskompetenciák fejlesztésére is nagy hangsúlyt fektetnek a nevelőtanárok, mellyel elősegítik, támogatják az iskolai nevelés és oktatás sikerességét. A kollégiumi foglalkozások tervezése során kiemelt figyelmet fordítanak az egyénre szabott tanulási utak támogatására, olyan képességek kialakítására, mellyel elősegítik:

* hogy neveltjeik az iskoláskort követően önmagukat minél önálóbban el tudják látni,
* környezetükben minél önálóbb tájékozódásra legyenek képesek,
* fejlődjenek a szociális és kommunikációs képességeik, azokat megfelelően tudják használni,
* ismerjék meg közvetlen tárgyi és személyi környezetüket, és képesek legyen benne tevékenykedni, valamint azt alakítani is,
* ismerjék önmagukat, értékeiket és erősségeiket, valamint határaikat.

A kollégiumi munka megszervezése során nyugodt körülmények biztosítására törekszünk, melyet a különböző tevékenységi formákra épülő foglalkozások és a pihenés tudatos összehangolásával érünk el.

**2. A tanulók életrendje, tanulása, szabadideje szervezésének pedagógiai elvei**

A kollégium a tanulók életében sajátos, sokrétű feladatot tölt be, melynek megvalósítása során törekedni kell a családi funkciók pótlására. Az intézményben folyó sajátos nevelőmunkának szolgálnia kell a tanulók társadalmi beilleszkedéséhez szükséges képességek fejlesztését. A nevelői és pedagógiai munka során a kollégiumban előtérbe kerül az egyéni bánásmód, az egyénre szabott nevelési eljárások, módszerek alkalmazása, amelyekkel segítséget nyújtunk a tanulók későbbi eredményes társadalmi beilleszkedéséhez. A tervezett tevékenységek mindegyikét át kell hatnia a gyógypedagógiai szemléletnek, tudatosságnak előtérbe helyezve a játékot, a tanulást és a különféle munkákat. Foglalkozások megszervezése során kiemelt szerepet kap a szocializációt segítő képességek fejlesztése.

A kollégium működésének rendje szervesen illeszkedik az óvoda, iskola működésének rendjéhez. A csoportok foglalkozásainak szervezése során a felügyeletet, gondozást és a fejlesztést a foglalkozásokon túl is biztosítani kell. A gondozás, nevelés és foglalkoztatás egysége aktív nevelői magatartást igényel.

A délutáni foglalkozások ideje a kollégium kötött órakeretének felel meg. A fennmaradó időben a gondozás, ápolás és az önkiszolgálás feladatait is kell elvégezni. Ezek a feladatok intézménytípusunkból, sajátos feladatellátásunkból adódóan sokkal hangsúlyosabbak, pedagógusi jelenlétet, segítséget igényelnek, mint a többségi intézményekben. Megtervezése a felügyeletet ellátó nevelőtanár, vagy nevelőmunkát segítő munkatársa feladata. A kollégiumi nevelést szakképzett, elsősorban gyógypedagógusok, gyógypedagógiai asszisztensek, gyógypedagógiai asszisztensek, dajkák végzik.

Részben a kollégiumi programokba illeszkednek be a szabadidő hasznos és kellemes eltöltésére, valamint tehetséggondozást szolgáló szakkörök is.

A kollégium foglalkozásait a gyógypedagógiai specializációk, és a mindennapos tevékenységek egységes rendszere kell, hogy jellemezze. A játék, a tanulás és a munka arányos feladatelosztása, az együttműködés, alkalmazkodás, normakövetés, önállóság, önellátás, önkifejezés, pozitív önértékelés fejlesztése és az egészség megőrzésének eszközrendszere, valamint a szabadidős programok, önkiszolgálás, munka, tehetséggondozás, felzárkóztatás, társas kapcsolatok, közösségi tevékenységek kell, hogy lefedjék a rendelkezésre álló időt.

A kollégiumi csoportok kialakítására, összevonására a hasonló életkori, fejlettségi szint, létszám, a gondolkodási sajátosságok, az együttes feladatmegoldás szervezése és az elhelyezési feltételek miatt van szükség.

Az esti csoportok többségénél *(vacsora utáni)* és az éjszakai éber szolgálat során gyógypedagógiai asszisztensek teljesítenek szolgálatot.

**3. A tanulók fejlődését, tehetséggondozását, felzárkóztatását, pályaválasztását, önálló életkezdését segítő tevékenység elvei:**

A kollégium működését meghatározó alapelvekben is rögzítettek szerint szükséges fokozott figyelmet fordítani az értelmileg akadályozott gyermekek, tanulók egyéni fejlődési ütemét is figyelembevevő fejlesztő tevékenységrendszer kialakítására. Ennek érdekében a kollégiumi foglalkozásokon használhatják a tanulók mindazokat a fejlesztő eszközöket, terápiás termeket, helyiségeket, amiket az iskolai időszakban is használnak.

A tehetség relatív fogalom, a mi viszonyaink között is előfordulnak olyan gyerekek és fiatalok, akik egyes területeken a többiekhez képest jobb teljesítményt nyújtanak. Az iskolához hasonlóan és azzal szorosan együttműködve kell megszervezni azokat a foglalkozásokat, amelyek segítik ezeknek a képességeknek kibontakoztatását, tehetséggondozást.

A mi sajátosságaink között természetes dolog az egyenlőtlen fejlődési ütem. Szinte minden tanulónk és szinte minden területen egyéni sajátosságok szerint tud, képes fejlődni. Ugyanakkor előfordul az is, hogy saját fejlődési ütemétől is elmarad a tanuló, betegség, hiányzás, más, esetleg lelki eredetű probléma miatt. Törekedni, kell ilyenkor arra, hogy a nem természetes elmaradását mielőbb behozza a tanuló. Mindezek segítési lehetősége az egyéni bánásmód, differenciálás, mely a kollégiumban elsősorban „átfedéses” időszakokban, illetve akkor szervezhetők, ha a csoport egy része más, például szakköri foglalkozáson vesz részt.

Növendékeink általában nem lesznek alkalmasak az önálló életvitelre a társadalomban, de a jobb képességűek, kis segítséggel, „megtámogatással” részben önálló életet élhetnek. Nemcsak a kollégiumi foglalkozásokon, hanem a kollégiumi élet minden területén különösen törekedni kell arra, hogy gyakorolhassák a gyerekek az önkiszolgálási és az önellátó tevékenységeket, életformát. Lehetőleg az intézményen kívül szervezett látogatásokkal, család-közeli programokkal is igyekszünk előkészíteni a későbbi minél önállóbb életet.

Preventív feladatként adódik, hogy a növendékeink mentális képességeihez igazodóan nemzetiségeik kultúrájának értékeit, hagyományait és egyéb jellegzetességeit is megismertessük.

**4. A teljes körű egészségfejlesztéssel összefüggő feladatok**

A testi és mentális képességek folyamatos megőrzéséhez és fejlesztéséhez szükséges megfelelő életritmus kialakítása, az egészséges és kulturált étkezés, öltözködés, tisztálkodás, testápolás, a rendszeretet belső igénnyé válása, az ehhez kapcsolódó szokásrendszer megalapozása. A tanulók olyan ismereteket, gyakorlati képességeket sajátítanak el, szokásokat tanulnak meg, amelyek segítik őket testi és lelki egészségük megőrzésében, az egészségkárosító szokások kialakulásának megelőzésében. A kollégium minden részletében otthonos, kulturált, esztétikus közegként működik, ahol a tanulók jól érzik magukat, és ami egyben fejleszti ízlésüket, igényességüket. A kollégium kulturális és sportélete hozzájárul az egészséges életvitel, a helyes életmódminta kiválasztásához. A kollégium környezettudatos magatartásra neveli a tanulókat, hogy érzékennyé váljanak a környezetük állapota iránt, életvitelükbe beépüljön a környezetkímélő magatartás, egyéni és közösségi szinten egyaránt.

Fontos, a délelőtti óvodai, iskolai elfoglaltság után a szabad levegőn való tartózkodás, mozgás, séta lehetőségének a biztosítása, lehetőség szerint az intézmény falain kívül a „szegregáltan” ellátott gyermekek, tanulók társadalmi integrációjának megsegítése érdekében.

Tanulók fejlődésének nyomon követésére súly és fejlődési lapot vezetünk (havonta mérik a gyermekeket a csoportvezetők).

**Iskolai étkeztetés:**

* Az étkeztetést az önkormányzat biztosítja a Hódmezővásárhelyi Működtető és Szolgáltató Nonprofit Zrt. által. A kulturált étkezés iskolánkban önálló nevelési feladat – lehetőség szerint pedagógus felügyelettel – az önkiszolgálás keretein belül valósul meg. A főétkezési idő min. 45 perc, az adott csoport tanulóinak szükséglete szerint hosszabb is lehet. Fontos, hogy az étkezés utáni tisztálkodási és egyéb önkiszolgálási feladatokra is kellő időt hagyjunk.
* Az allergiásoknak szükség szerint biztosítjuk a diétát (melyet a hódmezővásárhelyi Erzsébet Kórházból szállítanak orvosi elrendelés alapján).
* Az ebédlőben folyik az étkezés. Ezen kívül az óvodások az óvodai zsibongóban ebédelnek, a fejlesztő iskolások pedig a csoporttermeikben.
* Az ebédeltetés a nevelési feladataink egyik kiemelt része. Heti órarend szerint gyógypedagógusaink, kollégiumi nevelőtanáraink is ebédeltetnek.
* A gyerekek két turnusban ebédelnek, mert kicsi az ebédlő.
* A konyhai dolgozók tálaló kocsikra készítik elő az ételeket.
* Az asztalra helyezett edényekből irányítás mellett önállóan szednek a gyerekek.
* A tányérokat, poharakat a napos, hetes viszi el. Az ebédlő takarításában, illetve terítésben is részt vesznek tanulóink.

Büfé nincs az iskolában.

Tankonyha használata:

* Egy 90 m2-es volt szolgálati lakás konyhája és étkezője funkcionál gyakorlókonyhaként, erre a célra praktikusan kialakítva, modern felszereléssel. Minden évfolyamnak, az óvodától kezdve lehetősége van a konyhai eszközök megismerésétől az egyszerű ételek elkészítéséig e kis helyiségben.
* A tankonyhai foglalkozások képességeiknek, lehetőségeiknek megfelelő feladatok elé állítja a tanulókat. A gyakorlókonyha működésének költségvonzata van, mely a fenntartó által finanszírozott.

Az egészséges életmódra nevelésnek az is a feladata, hogy az egészséges állapot örömteli megélésére és a harmonikus élet értékként való tiszteletére neveljen.

Az egészségfejlesztés, és annak egyik megvalósulási formája a korszerű egészségnevelés az egyészségi állapot erősítésére és fejlesztésére irányul. Ide tartozik például az egészséges táplálkozás, az aktív szabadidő eltöltés, a mindennapos testmozgás, a személyes higiéné, a lelki egyensúly megteremtése, a harmonikus párkapcsolat és családi élet kialakítása, fenntartása, a családtervezési módszerek, az egészséges és biztonságos környezet kialakítása, az egészségkárosító magatartásformák elkerülése, a járványügyi és élelmiszer biztonság megvalósítása érdekében:

* egészséges táplálkozás,
* egészségfejlesztő testmozgás,
* lelki egészség védelme, személyiségfejlődés,
* káros szenvedélyek prevenciója, drogstratégia.

**5. A hátrányos helyzetű tanulóknak szervezett felzárkóztató, tehetséggondozó, társadalmi beilleszkedést segítő foglalkozások terve**

Intézményünkben tanuló növendékeink értelmi defektusuk miatt eleve hátrányos helyzetűek. A hátrányos helyzet egyéb vonatkozásait egységes nevelési elveink következetes érvényesítésével igyekszünk kompenzálni. A kollégium a hátrányos helyzet enyhítésében az iskola hasonló programjaihoz kapcsolódik.

A gyermekvédelmi munka tervezése a gyermekek szociológiai, társadalmi illetve a hátrányos helyzetből adódó környezeti hatásokra épül.

A gyermek- és ifjúságvédelmi feladatokat ellátó főigazgató-helyettes koordinálásával minden tanévben felmérésre kerülnek a hátrányos illetve a halmozottan hátrányos helyzetű gyermekek, tanulók, és a kollégiumvezetővel szorosan együttműködve irányítják, segítik a kollégium pedagógusainak gyermek- és ifjúságvédelmi munkáját.

A gyermekvédelmi tevékenységünk során az esélyegyenlőség elvét alkalmazva komplex segítségnyújtásban részesítjük a családokat.

**Feladatok**

* a család és a gyermek folyamatos kapcsolattartásának biztosítása (látogatás, elvitel, levelezés, telefonkapcsolat, ajándékozás, csomagküldés, stb.),
* a tanulók egészségi állapotának figyelemmel kísérése, rendszeres ellátás biztosítása az iskolaorvosi szolgálaton belül, keresztül, a védőnő és az ápolónők (minden műszakban ápoló végzettségű gyógypedagógiai asszisztens alkalmazása a tanulók fokozott egészségügyi ellátási szükséglete miatt) közreműködésével,
* szakmai továbbképzések, belső konzultációk, esetmegbeszélések,
* a tanuló intézményes ellátása, valamennyi szolgáltatásának biztosítása, a tanuló igénye szerint,
* a család szociális és anyagi helyzetének megfelelően különféle támogatások felkutatása, a hozzájutás megsegítése, valamint tanácsadás, szükség esetén konzultáció a gyermekvédelmi intézményekkel,
* segítségnyújtás a kulturált szabadidő eltöltéséhez az életkoruknak, fejlettségüknek megfelelő rendezvényeken történő részvételhez,
* gyors és hatékony intézkedés a gyermeket veszélyeztető helyzetben,
* folyamatosan ellenőrizni a tanuló eredményeit, a rendszeres iskolába járást, szükség esetén eljárást kezdeményezni,
* segítséget nyújtani vallási, etnikai és kulturális hovatartozásuk gyakorlásában, a szabályok, normák elfogadásában,
* folyamatos ellenőrzést, nyomon követést igényel a hátrányos helyzetű és veszélyeztetett környezetben nevelkedő fiatalok otthoni életformája, ellátása,
* figyelni arra, hogy a családi minta, törődés, érzelmi kötődés mennyire szolgálja a tanuló erkölcsi, érzelmi, értelmi fejlődését,
* milyen kortárscsoporthoz kapcsolódik, ellenőrzött-e ezek tevékenysége,
* használ-e a tanuló egészségre káros anyagokat, szereket, folytat-e korára, fejlődésére káros életmódot,
* rendszeres iskolába járás elérése, a tanulmányai befejezése, a pályaválasztás és eredményes beiskolázása érdekében,
* segítséget nyújtani az étkezés igénybevételéhez, az egészségügyi ellátásokhoz és a segédeszközök megszerzéséhez.

**Kapcsolatteremtés a különböző gyermekvédelmi szakellátás szerveivel a főigazgató-helyettesek által, szorosan együttműködve az óvodai, iskolai pedagógusokkal, osztályfőnökökkel**

* a helyi önkormányzat gyermekvédelmi, gyámsági, szociálpolitikai, gyermekjóléti szolgálati csoportjaival,
* területi gyermekvédelmi szakszolgáltatás szerveivel,
* a hivatásos pártfogókkal,
* a Családsegítő Központtal,
* Nevelési Tanácsadóval,
* szükség esetén a gyermek ideggondozóval, illetve gyermekpszichiátriával,
* az intézmény iskolaorvosaival és védőnőjével,
* a család és gyermekvédelmi szakmai kollégiumokkal.

**6. A közösségi élet fejlesztésének módszerei, eszközei, a művelődési és sportolási tevékenység szervezésének elvei**

A gyermekek, tanulók értelmi állapotát illetően a közösségi szerveződés kizárólag irányítással történik. A közös üzemelésből adódik az is, hogy hagyományos ünnepeink és egyéb programjaink is közösek az iskolával. A munkaterv mellékletét képező eseménynaptár a kollégiumi eseményeket is tartalmazzák.

A sport- és kulturális rendezvények is általában közösen kerülnek megszervezésre. Az iskolai sportprogramok lebonyolításának ideje is jellemzően a kollégium működési idejére esik. A kollégium dolgozói és az iskola pedagógusai ilyenkor megosztják feladataikat.

Gyógypedagógiai intézményünk kiemelt gondot fordít az integrációs lehetőségek kihasználására. Rendszeresen szervezünk intézményen kívüli programokat, illetve hívunk meg másokat, többségi gyerekeket, kollégákat, szakembereket, hogy minél inkább megismerjék, elfogadják értelmileg akadályozott gyermekeinket, elősegítve ezzel a társadalmi beilleszkedésüket.

Az intézményünkben ellátjuk a súlyos, halmozottan fogyatékos gyermekeket is, akik a kollégiumban is jelen vannak. Természetesen az ő igényekeit is figyelembe vesszük a kollégiumi élet szervezésénél, a feltételek biztosításánál.

**7. A gyermek- és ifjúságvédelemmel összefüggő tevékenység**

A gyermek és ifjúságvédelem tevékenységi rendszerét szintén az iskola koordinálja. A kollégium szerepe elsősorban jelző szerep. A kollégium oldottabb légköre gyakran őszintébb megnyilatkozásokra sarkalja a gyerekeket, ahol esetleg olyan sérelmek is felszínre kerülnek, amik másutt rejtve maradnának.

Fontos, hogy intézkedés mindig csak a gyermek érdekében történjen. Vigyázni kell arra, hogy ne veszítsük el a bizalmát a gyereknek. Az intézkedés diszkrét volta mellett nem elhanyagolható a megelőzés, mint szempont sem.

Probléma észlelésekor a kollégiumi dolgozó konzultál az érintett gyermek iskolai pedagógusával, illetve az intézkedésért felelős vezetővel. A megtett intézkedésekről viszont is tájékoztatni kell a jelző kollégát.

**8. A kollégium hagyományai és továbbfejlesztésének terve**

A kollégium hagyományrendszere szervesen összefonódik az iskola hagyományrendszerével. A közös ünnepélyek és programok a közös működésből adódó sajátosságok. Az egységes intézményvezetés örömmel fogad olyan innovatív ötletet és javaslatot is, ami a kollégium működésébe beilleszthető, önálló, vagy részben önálló kollégiumi programot eredményez.

A programokat, rendezvényeket a mindenkori tanévre a munkatervben rögzítjük.

**Szakkörök:**

* színkottás szakkör,
* színjátszó szakkör,
* táncszakkör,
* mese-báb szakkör,
* informatika,
* környezetvédelem,
* kézműves,
* könyvtár szakkör,
* tömegsport szakkör.

**Klubdélutánok:**

* szüreti mulatság,
* mozgásos játékos,
* zenés-táncos,
* kézműves,
* egészségmegőrző,
* sportjátékos,
* tátika,
* Ki mit tud?
* kulturális.

**Témanapok, témahetek, projektek:**

* „Pénz7” pénzügyi és vállalkozói témahét
* Digitális Témahét
* Fenntarthatósági Témahét

**Egyéb rendszeres programok:**

* óvodában bábozás – mesefeldolgozás, mozgásos játékok,
* növendékek köszöntése, megünneplése névnapjuk, születésnapjuk alkalmából,
* iskolai hagyományokba, ünnepségekbe bekapcsolódás,
* óvodai, iskolai foglalkozások, tanórák látogatása, bemutató foglalkozások tartása,
* nyitott kollégiumi rendezvények, ahová lehetőség szerint más intézményeket is meghívunk,
* a lehetőségek figyelembevételével igyekszünk megszervezni a gyermekein, tanulóink nyári felügyeletét, szabadidős programokkal bejárásos és bentlakásos formában,
* játszóház tematikus programokkal a kollégiumi nevelőtanárok vezetésével.

A kollégiumi csoportokban napi rendszerességgel a kollégiumi nevelőtanárok vezetésével, a nevelőmunkát segítő munkatársak közreműködésével nagy hangsúlyt fektetünk az alábbi területekre:

* önkiszolgálás,
* mindennapos mozgásnevelés biztosítása céljából mozgással kísért gyermekjátékokkal,
* kognitív és szociális képességek fejlesztése adott csoporthoz, életkorhoz és tananyagtartalomhoz igazodóan,
* szabadidős foglalkozás művészeti, kreatív fejlesztéseket (zene, tánc, kézműves tevékenységek) megcélozva.

A délutáni kollégiumi csoportokat úgy szervezzük, hogy a napközis tanulók foglalkoztatása is e keretek között, a napi rendszerességgel megtartott kollégiumi foglalkozások között valósuljon meg. Értelmileg akadályozott tanulóink nem terhelhetők házi feladattal, de a délutáni rendszeres foglalkozásokkal gyakorolhatjuk, megerősíthetjük az iskolában tanultakat. A tervezett, rendszeres, kiszámítható napirendnek meghatározó, pozitív szerepe tanulóink személyisége, viselkedése szempontjából.

**9. Az iskolával, a szülővel való kapcsolattartás és együttműködés formái**

Az iskola és a kollégium egy komplexumban működik és a közös *(kollégista, napközis)* csoportok is kerülnek kialakításra. A kollégiumi és az iskolai pedagógusok rendszeresen – naponta – találkoznak egymással. Munkájuk során alkalmuk van konzultálni az aktuális feladatokkal, illetve a gyerekek ügyeivel kapcsolatban is. A szülőkkel is az iskola, az osztályfőnökök felhatalmazás alapján, szoros vezetői egyeztetés mellett jár el a kollégium.

Az iskolai programok szervezésével, az órarend kialakításával tekintettel vagyunk a kollégiumi hazautazásra, illetve biztosítjuk pénteken 18 óráig a felügyeletet. Az önálló tanulói hazautazás csak szülői írásos kérelemre történhet, mellyel kapcsolatosan minden tanév elején nyilatkoztatjuk a szülőket. A kedvezményes utazás költségeit a szülők kötelesek megelőlegezni, de ezt az intézmény által kiállított igazolás alapján az Országos Egészségbiztosítási Pénztár megtéríti számukra, annak megfelelően, hogy mivel közlekednek.

A szülők képviselete, illetve az iskolaszék is közös az iskolával.

**10. Egészségnevelési és környezeti nevelési elvek, programok, tevékenységek**

Napjainkban az egészség-, egészségvédelem, egészségnevelés fokozottabban előtérbe került. Ezért szükségessé vált, hogy az SNI gyermekek is minél fiatalabb korban elemi szinten megismerjék ezen fogalmak lényegét, az ehhez kapcsolódó tevékenységeket. Intézményes nevelésük végéig következetes oktató-nevelő munkával az egészségnevelés céljai és feladatai képességeiknek megfelelően beépüljenek mindennapi szokásrendjükbe és életük részévé váljon. A tanulók ez által olyan képességek birtokába kerülnek, mely értékrendjüket, életviteli szokásaikat pozitívan befolyásolhatják.

* Az iskola feladata az elsődleges megelőzés. Az egészségnevelés során figyelembe kell venni az adott gyermekcsoport életkori sajátosságait és az egyes gyermekek egyéni képességeit.
* Az egészségnevelés nem szerepel önálló tantárgyként, komplexitást kell alkotnia más tantárgyakkal, szabadidős tevékenységekkel, napszakokhoz kötődő egyéb cselekvésekkel, iskolai és kollégiumi élettel egyaránt.
* A korszerű egészségnevelés cselekvésorientált tevékenység.
* Az óvoda, iskola és a kollégium a családi környezet mellett a szocializációnak azt a színterét jelenti, amelyben mód nyílik az egészségesebb életvitel készségeinek, magatartásmintáinak kialakítása és begyakorlása.

A testi és mentális képességek folyamatos megőrzéséhez és fejlesztéséhez szükséges megfelelő életritmus kialakítása, az egészséges és kulturált étkezés, öltözködés, tisztálkodás, testápolás, a rendszeretet belső igénnyé válása, az ehhez kapcsolódó szokásrendszer megalapozása. A tanulók olyan ismereteket, gyakorlati képességeket sajátítanak el, szokásokat tanulnak meg, amelyek segítik őket testi és lelki egészségük megőrzésében, az egészségkárosító szokások kialakulásának megelőzésében.

A kollégium minden részletében otthonos, kulturált, esztétikus közegként működik, ahol a tanulók jól érzik magukat, és ami egyben fejleszti ízlésüket, igényességüket. A kollégium kulturális és sportélete, valamint a programok, rendezvények is hozzájárulnak az egészséges életvitel, a helyes életmódminta kiválasztásához. A kollégium környezettudatos magatartásra neveli a tanulókat, hogy érzékennyé váljanak a környezetük állapota iránt, életvitelükbe beépüljön a környezetkímélő magatartás, egyéni és közösségi szinten egyaránt.

Kollégiumi napirend szorgalmi idő alatt

A kollégium napirendje a Kutasi úti telephelyen:

|  |  |
| --- | --- |
| 6.00 – 7.25 | ébresztő életkornak, egyéni sajátosságoknak megfelelő csoportbontásan, ágyazás, mosakodás, öltözködés, polcok rendbetétele |
| 6.50 – 7.20 | játék, torna a zsibongóban, |
| 7.25 – 7.55 | terítés, reggeli |
| 7.55 – 8.00 | sorakozó a zsibongóban, a gyerekek átadása a pedagógusoknak |
| 8.15 – 17.00 | órarend szerinti tanulás |
| 12.15 – 12.45 | I. ebéd (óvodások, fejlesztő iskolások) |
| 13.15 – 13.45 | II. ebéd (általános iskolások) |
| 14.15 – 14.45 | III. ebéd (készségfejlesztő szakiskolások) |
| 12.45 – 14.30 | I. csendespihenő |
| 14.30 – 17.00 | I. nevelő, oktató munkát segítő által tervezett foglalkozás (napi 45 perc), szabadlevegőn tartózkodás (napi 60 perc) |
| 13.45 – 17.00 | II. délutáni foglalkozások tervezés szerint, szabadlevegőn tartózkodás (napi 60 perc) szakköri foglalkozások, illetve kísérés a szakköri foglakozásokra |
| 15.00 – 17.00 | III. órarend szerinti tanulás |
| 17.00 – 17.30 | zsibongóban, jó idő esetén az udvaron való gyülekezés, játék |
| 17.30 – 18.00 | Vacsora |
| 18.00 – 20.00 | esti tevékenységek ellátása, játék |
| 20.00 – 21.00 | TV-nézés, de csak a nagyoknak |
| 21.00 | Villanyoltás |

A kollégium napirendje a Simonyi utcai telephelyen:

|  |  |
| --- | --- |
| 6.00 – 7.00 | ébresztő életkornak megfelelő csoportbontásban, ágyazás, mosakodás, öltözködés, polcok rendbetétele |
| 7.00 – 7.15 | gyógypedagógiai asszisztens kíséretével átsétálás a Kutasi útra |
| 7.15 – 7.45 | terítés, reggeli |
| 7.45 – 8.00 | sorakozó a zsibongóban, a gyerekek átadása a pedagógusoknak |
| 8.00 – 8.15 | pedagógus és a gyógypedagógiai asszisztens kíséretével átsétálás a Simonyi utcai telephelyre |
| 8.15 – 17.00 | órarend szerinti tanulás |
| 12.00 - 14.00 | ebédeltetéshez készülődés a tanórákhoz igazodva: pedagógus és a gyógypedagógiai asszisztens kíséretével átsétálás a Kutasi utcára |
| 12.15 – 14.30 | ebéd a tanórákhoz igazodva |
| 13.00 – 17.00 | délutáni tanórák, foglalkozások tervezés szerint, szabadlevegőn tartózkodás (napi 60 perc) szakköri foglalkozások, illetve kísérés a szakköri foglakozásokra |
| 17.00 – 17.30 | Vacsora |
| 17.30 – 17.45 | gyógypedagógiai asszisztens kíséretével átsétálás a Simonyi utcai telephelyre |
| 17.45 – 20.00 | esti tevékenységek ellátása, játék |
| 20.00 – 21.00 | TV-nézés, de csak a nagyoknak |
| 21.00 | Villanyoltás |

Kollégiumi hetirend szorgalmi idő alatt

A kollégium hetirendje a Kutasi úti telephelyen:

|  |  |  |
| --- | --- | --- |
| vasárnap | 12.00 – 17.00 | gyermekek fogadása a kollégiumba |
|  | 17.30 – 18.00 | vacsora |
|  | 18.00 – 20.00 | esti tevékenységek ellátása, játék |
|  | 20.00 – 21.00 | TV-nézés, de csak a nagyoknak |
|  | 21.00 | villanyoltás |
| hétfő | 6.30 – 7.45 | a vasárnap vissza nem érkező gyerekek fogadása |
|  | 7.45 – 8.00 | sorakozó a zsibongóban, a gyerekek átadása a pedagógusoknak |
| hétfő – péntek |  | napirend szerinti tevékenységek |
| péntek | 15.00- | gyermekek haza bocsátása |

A kollégium hetirendje a Simonyi utcai telephelyen:

|  |  |  |
| --- | --- | --- |
| vasárnap | 12.00 – 17.00 | gyermekek fogadása a kollégiumba (Kutasi út 34-36.) |
|  | 17.00 – 17.30 | vacsora (Kutasi út 34-36.) |
|  | 17.30 - 17.45 | gyógypedagógiai asszisztensek kíséretével átsétálás a Simonyi utcai telephelyre |
|  | 17.45 – 20.00 | esti tevékenységek ellátása, játék |
|  | 20.00 – 21.00 | TV-nézés, de csak a nagyoknak |
|  | 21.00 | villanyoltás |
| hétfő – péntek |  | napirend szerinti tevékenységek |
| péntek | 15.00- | gyermekek haza bocsátása (Kutasi út 34-36.) |

Kollégiumi napirend nyári napközi alatt

|  |  |
| --- | --- |
| 7.00 – 7.40 | ébresztő, ágyazás, mosakodás, öltözködés, polcok rendbetétele |
| 7.40 – 8.00 | reggeli torna az udvaron (rossz idő esetén a zsibongóban), terítés, takarítás |
| 8.00 – 8.30 | reggeli |
| 8.30 –12.15 | délelőtti programok tervezés szerint |
| 12.45 – 13.00 | előkészület az ebédhez |
| 13.00 – 13.30 | ebéd |
| 13.30 – 15.00 | csendespihenő |
| 15.00 - 17.45 | délutáni programok tervezés szerint (az előírt feladatok figyelembe vételével) |
| 17.45 – 18.00 | előkészület a vacsorához |
| 18.00 – 18.30 | vacsora |
| 18.30 – 19.30 | esti tevékenységek a leánycsoportnak, majd játék a teremben |
| 18.30 – 19.00 | a fiú csoportnak játék az udvaron, rossz idő esetén a teremben |
| 19.00 – 19.30 | esti tevékenységek a fiú csoportnak |
| 19.30 – 21.00 | ágyazás, TV nézés, játék |